
Az algoritmus vizualizáció új megközelítése

A dolgozat áttekinti az algoritmus vizualizáció (AV) tudományterületének máig elért eredményeit a klasszikus algoritmusok és algoritmikus gondolkodás oktatásában, az erre létrehozott programrendszereket és az AV eredményességét vizsgáló kísérleteket.
Az eredményeket értékelve és a vizualizációk készítésének elméletét vizsgálva fokozatosan bemutatjuk új módszerünket. Ez a módszer a vizualizációk készítését és használatát egyesíti a tanuló aktív közreműködésével, így segítve őt az algoritmus megértésében és a gondolkodásmód elsajátításában.
Dolgozatunkban vizsgáljuk a vizualizációk készítésének módszereit, a vizualizáció folyamatának szereplőit és tevékenységüket, az algoritmus elemzésének nézőpontjait, az algoritmusok megadásának módszereit, és azokat a lehetőségeket, amik elősegítik az egyes algoritmusok bemutatását.
Végezetül bemutatjuk a DAVIK rendszer tervezésének alapelveit, mely szakdolgozati témaként szolgált. Bár az elkészült rendszer nem valósítja meg az összes lehetőséget, amit tervezési alapelvként helyesnek gondolunk, mégis bizonyítja a tervezett rendszer megvalósíthatóságát.



